Myytinmurtajat

Myytinmurtajat () on yhdysvaltalainen tiedettä popularisoiva televisiosarja. Jokaisessa jaksossa keskitytään kahteen tai kolmeen kaupunkitarinaan, yleiseen uskomukseen tai nettihuhuun, jotka yritetään empiirisillä kokeilla osoittaa mahdollisiksi tai mahdottomiksi. Alun perin Discovery Channelille tehtyä sarjaa on tuotettu vuodesta 2003. Sarjaa kuvataan pääosin San Franciscossa ja sen lähistöllä. Suomessa MTV3 alkoi esittää ensimmäisen kauden jaksoja tammikuussa 2006. Vuonna 2016 esitetty 14. tuotantokausi oli sarjan viimeinen.

Juontajat

Sarjaa juontavat Jamie Hyneman ja Adam Savage, joilla on yhteensä yli 30 vuoden kokemus erikoistehostealalta.

Adam Savage on työskennellyt muun muassa graafisena suunnittelijana, näyttämö- ja sisustussuunnittelijana, kirvesmiehenä, hitsaajana sekä maisemamaalarina. 1990-luvun lopulta hän keskittyi erikoistehostetyöhön niin mainoksissa kuin elokuvissakin. Hänen ansioluettelostaan löytyvät muun muassa Tähtien sota -elokuvat, Terminator ja Matrix.

Jamie Hyneman on toiminut muun muassa erämaaoppaana, laivan kapteenina, sukeltajana, kielitieteilijänä, eläintenkesyttäjänä, mekaanikkona ja kokkina. Hänellä on loppututkinto venäjän kielessä ja kirjallisuudessa. Antauduttuaan visuaalisten tehosteiden pariin, hän on tehnyt satoja malleja ja erikoisefektejä elokuviin ja mainoksiin.

Sarjan muita esiintyjiä 
Juontajien apuna on toiminut myös joukko avustajia: toisella kaudella liittyivät Tory Belleci ja Kari Byron. Grant Imahara liittyi kolmannella kaudella. Yhdessä he toimivat rakentajina (Mythbuilder) aina 14 tuotantokauteen asti, jonka jälkeen he poistuivat sarjasta. Aikaisempia avustajia ovat olleet folkloristi Heather Joseph-Witham, rakentaja Scottie Chapman ja harjoittelija (Mythtern, sanasta intern) Christine Chamberlain. Byronin jäätyä äitiyslomalle hänen tilallaan toimi Jessi Combs. Sarjan kertojina ovat toimineet Robert Lee (Yhdysvallat), Robin Banks (juontaja) (Discovery UK), Rufus Hound (BBC Two) sekä Eduardo Robiera (Latinalainen Amerikka). Vaarallisia myyttejä testattaessa käytetään Buster-nimistä kolaritestinukkea. Entinen FBI-agentti Frank Doyle sekä poliisin räjähdeteknikko JD. Nelson auttavat usein myytinmurtajia räjähteiden käytössä. Vuonna 2010 Presidentti Barack Obama vieraili sarjassa.

Formaatti 
Jakson "päämyytin" käsittelyä varten tarvitaan usein kunnolliset esivalmistelut koepaikan rakentamisineen, mutta mukana on myös yksinkertaisempi myytti, jonka käsittelyyn kuluu vähemmän aikaa. Tähän mennessä kolme koetta (kokeet 35, 40 ja 46) ovat olleet niin monimutkaisia, että ne ovat vieneet koko ohjelma-ajan. Kolme erikoisjaksoa ovat olleet kaksituntisia.

Ohjelmassa on käsitelty muun muassa seuraavankaltaisia myyttejä:
Voiko ihmisen ääni murtaa lasin? 
Voiko ihminen selvitä hengissä 60 metrin pudotuksesta veteen, jos pudottaa vasaran edellään? 
Voiko vanerilevyä kantava rakennusmies lähteä lentoon tuulen mukana ja pysyä hengissä?
Voiko ratakiskon päälle asetettu kolikko suistaa junan raiteiltaan?
Toimiiko lävistys ukkosenjohdattimena? 
Voiko kananmunalla paikata auton vuotavan jäähdyttimen?
Asentaako Punainen Risti aivoihimme mielenhallintasiruja?
Olisiko Arkhimedes voinut sytyttää roomalaisten laivat tuleen auringon säteitä hyödyntäen?
Voivatko ihmiset siirtyä maasta toiseen jättiläislingon avulla?
Voiko imeskelykarkki räjähtää lapsen kasvoille aiheuttaen palovammoja?
Aiheuttavatko koiran virtsa ja ruokasooda yhdessä räjähdyksen?
Voiko ihminen lentää vesipullon työntövoimalla?
Saako vodkasta jääpussin?
Voiko tatuointi räjähtää magneettikuvauksessa?
Voiko sormenjälkitunnistinta huijata?
Voiko auton bensiinitankin ampuminen räjäyttää auton?
Hajoaako CD-levy pirstaleiksi huippunopeissa CD-asemissa?
Voiko neulan löytää heinäsuovasta?
Sammaloituuko vierivä kivi?
Saattoiko kolme vankia paeta Alcatrazista sadetakkilautalla?
Putoaako leipä aina voipuoli alaspäin?
Voiko kattotuuletin katkaista ihmisen kaulan?
Voiko kolikon pudottaminen korkean rakennuksen huipulta tappaa ihmisen?
Voiko ammuttu luoti lennättää ihmisen selälleen?
Miten kevytkola ja Mentos reagoivat keskenään?
Voiko kasvopyyhepakkaus osoittautua kolarissa tappavaksi?
Pilaako ihmisen tai sian ruho auton niin, ettei sitä saa enää myytyä?
Mikä on nopein tapa saada olut viilennettyä 5 minuutissa?
Oliko olemassa muinaista sähköä?
Pääseekö uppoavan auton ovista ulos, ennen kuin auto vajoaa pohjaan ja täyttyy vedellä?
Voiko auton renkaaseen tehdystä viillosta hengittää ilmaa veden alla?
Voiko katkeava kaapeli halkaista ihmisen?
Voiko kultamaalaus ihmisen iholla tappaa?
Puhdistaako kolajuoma auton moottorin?
Onko Viiden sekunnin sääntö totta?
Voiko dieselauto kulkea käytetyllä ruokaöljyllä?
Voivatko kasvihuonemyrkkyyn sotketut housut räjähtää?
Voiko ihminen selviytyä elossa vapaasti putoavassa hississä hyppäämällä juuri ennen törmäystä?
Joitakin kaupunkitarinoita ohjelmassa ei tulla näkemään. Paranormaaleihin aiheisiin (kuten kummituksiin) ei puututa, koska testijärjestelyt eivät täyttäisi tieteellisiä vaatimuksia. Lisäksi ohjelmassa vältetään eläimiä tai ihmisiä vahingoittavia kokeita, kuten kissan kuivaamista mikroaaltouunin avulla.

Ohjelman tekijät asettavat kuitenkin itsensä usein alttiiksi, ja esimerkiksi kiinalaisen vesikidutuksen toimivuuden testaaminen asetti koehenkilönä toimineen Karin sietokyvyn koetukselle.

Osa myyteistä on "yleisön pyynnöstä" tai muuten lisätiedon ilmaantuessa otettu testattavaksi toiseen kertaan, mahdollisesti muutetun koejärjestelyn saattelemina.

Murrettu, mahdollinen vai vahvistettu? 
Ohjelmassa kokeillut myytit jaetaan kolmeen luokkaan:
Confirmed – vahvistettu: Myytinmurtajat onnistuivat toistamaan myytin lopputulokset kuvatuissa olosuhteissa. Vahvistetun myytin yhteydessä saatetaan myös esittää dokumentoitu tositapaus.

Plausible – mahdollista: Myytin lopputulos voidaan saavuttaa vain laajentamalla oletusarvoja kohtuullisesti (eli tarvittavat olosuhteet ovat epäsuotuisat, mutta silti mahdolliset), tai jos myyttiä täytyy käytännön syistä muuttaa huomattavasti. Tätä käytetään, mikäli myytti on mahdollinen, mutta epätodennäköinen, tai mikäli dokumentoitu tapaus on olemassa mutta Myytinmurtajat eivät pysty toistamaan sitä (esimerkiksi turvallisuus- tai kustannussyistä). Mahdollista-luokka tuli käyttöön toisella tuotantokaudella.

Busted – murrettu: Myytin lopputulosta ei voi toistaa kuvatulla tavalla, eikä edes kohtuullisesti muutetulla tavalla. Myytin lopputulos voidaan saavuttaa ainoastaan niin epätavallisilla tavoilla, että sen todenperäisyys voidaan asettaa kyseenalaiseksi.

Toisinaan Myytinmurtajat ovat antaneet useamman luokituksen samalle myytille. Jaksossa "Bullets Fired Up" kokeiltiin, voiko suoraan ylös ammuttu luoti tappaa pudotessaan ampujan tai sivullisen. Lopputulokseksi tuli sekä murrettu, mahdollinen että vahvistettu. Myytti oli murrettu, koska suoraan ylös ammuttu luoti putoaa maahan nopeudella, joka ei tapa; mahdollinen, koska ampuja laukaisee aseen erittäin todennäköisesti pienessä kulmassa, jolloin luoti säilyttää ballistisen liikeratansa ja saattaa olla maahan tullessaan tappava; sekä vahvistettu, koska putoavien luotien tappamista ihmisistä on olemassa todistajanlausuntoja ja lääketieteellisiä asiakirjoja.

Buster 
Buster on törmäystestinukke, joka ottaa vastuun Myytinmurtajien vaarallisimmissa kokeissa, kuten Vanerirakennusmiehessä ja Kuoleman hississä. Buster saa kokea paljon: hänet uusittiin 2. tuotantokaudella – ja tuhottiin heti uudelleen. Uudelleenrakennetun Busterin luuranko oli kevyempi kuin alkuperäisen ja sen "luita" mallinsivat puukepit, jotka katkesivat samanlaisessa rasituksessa oikeiden luiden kanssa. Vanhaan Busteriin verrattuna uuden nuken paino oli enemmän "lihaksissa", jotka tehtiin dragonskin -nimisestä aineesta.

Myyttien testausmenetelmät 
Tarvitessaan mahdollisimman paljon ihmisen lihaa vastaavaa materiaalia Myytinmurtajat käyttävät ballistista hyytelöä tai kuollutta sikaa.
Automyyteissä Myytinmurtajat käyttivät 2. tuotantokauden loppuun saakka Earl Caddy -autoa, jonka romuttivat. Auton romuttaminen ei kuitenkaan liittynyt mihinkään myyttiin, vaan Myytinmurtajat olivat vain luvanneet katsojille sekä auton aiemmalle omistajalle romuttaa Earlin.
Testatessaan esimerkiksi ihmisen selviytymistä korkeista pudotuksista Myytinmurtajat käyttävät Buster-törmäystestinukkeaan.
Kun myyttiin liittyy jotakin räjähtävää tai lentäviä osia, Myytinmurtajat käyttävät iskunkestävää muovia kohteen eristämiseen tai itsensä suojaamiseen.
Myytinmurtajat käyttävät usein erikoisnopeaa kameraa ja mitta-asteikkoa esimerkiksi nopeasti liikkuvien esineiden nopeuden määrittämiseen sekä näyttävien hidastusten tekemiseen.
Iskuvoiman määrittämiseksi Myytinmurtajat käyttävät kiihtyvyysmittareita.
Ääneen liittyviä myyttejä tutkiessaan Myytinmurtajat pyytävät usein apua Meyer Sound -yhtiöltä.

Myyttien uudelleentutkiminen 
Jos Myytinmurtajat saavat katsojilta paljon palautetta myyttien testauksen epäonnistumisesta tai väärin suorittamisesta, he ottavat myytin uudelleentutkintaan. Uudelleen tutkittavia myyttejä käsitellään yleensä tuotantokausien ensimmäisessä tai viimeisessä jaksossa,  joskus myös kesken tuotantokauden.

Vahinkoja ja loukkaantumisia 

Sarjan luonteen ja käytettyjen menetelmien (juontajien asettuminen koekaniiniksi) vuoksi Myytinmurtajissa on nähty useita loukkaantumisia, vahinkoja ja läheltä piti -tilanteita. Joitakin esimerkkejä:
 Adamin alahuuli imeytyi pölynimurin moottoriin hänen tutkiessaan laitetta jaksossa "Homemade Hovercraft". Hän selitti myöhemmin erikoisjaksossa halunneensa nähdä, kuinka paljon moottori vetäisi huulta, muttei ajatellut sen ylettävän sisällä pyörivään propelliin asti. Adam sai huuleensa pienen haavan, joka näkyy parissa myöhemmässä jaksossa.
 Adam menetti hieman hiuksiaan "Cell Phone Destruction" -myytin yhteydessä tehdyssä räjähdyskokeessa. Tästä seurasi kuuluisa lause "Menetinkö minä kulmakarvani?" (engl. "Am I missing an eyebrow?") , jota käytettiin sittemmin ohjelman avausjaksossa.
 "Stinky Car" -myytissä Myytinmurtajat sulkivat autoon kaksi sianraatoa kahdeksi kuukaudeksi. Raadoista vapautunut ammoniakki melkein tainnutti Jamien hänen mennessään vapauttamaan auton jarruja.
 Tory loukkasi itsensä pyörällä esittäessään muille pyörätemppuja seiväshyppy autolla -myytin testaamisen aikana. Hän yritti hypätä pyörällä Jamien pienen punaisen kärryn yli, mutta ei onnistunut ja kaatui naamalleen asfaltille.
 Keinulla tehtävän täyden ympyrän testaamisessa Tory putosi selälleen ohuelle patjalle, kun keinun ketjut katkesivat.
 Tory löi itseään ketjulla päähän kokeillessaan sen pitävyyttä, kun Myytinmurtajat tutkivat myyttiä ampumisen uhrin lentämisestä luodin voimasta.
 Hollywood-spesiaalissa näytettiin, kuinka Adamin piti potkaista viisilukkoinen ovi auki. Adam kuitenkin kompastui oven edessä olleeseen mattoon ja lensi selälleen oven eteen. Aiemmin Jamie koetti puskea ovea auki ja satutti useaan kertaan olkapäänsä.
 Adamin testatessa puuliiman kestävyyttä hän sai puupalaset omille rystysilleen.
 Kun Adam, Jamie ja avustaja Jess pyörittivät Adamia vesipyörteessä, Adam oksensi omaan vesipyörteeseensä.
 Kun Adam meni Fury-autoon, jota Jamie ohjasi pienellä kaukosäätimellä, Jamie ajoi Adamin "vahingossa" kiitotien aidan läpi. Varmuutta ei ole saatu, tekikö Jamie sen tahallaan. Tämän jälkeen monia autoja on ajautunut aitaa päin tai sen läpi.
 Jamien katkoessa nostoköyttä, jossa hän roikkui supersankarimyyttejä testanneessa jaksossa, hän sai verta vuotavan haavan nenäänsä nostolaitteen iskiessä häntä kasvoihin.
 Christine sai kuumaa sokerilientä kasvoilleen testatessa räjähtävää karamellia.
 Grant sai vasaran jalalleen, kun Tory yritti lyödä naulan sisään vain yhdellä iskulla ja vasara lipsahti hänen kädestään.
 Myytinmurtajien välisessä mittelössä "Ultimate MythBuster" Jamie ampui Adamia paintballissa toistuvasti navan viereen aiheuttaen tälle ison ja syvän haavan.
 Tory loukkasi jalkansa ja sai haavan käteensä pudotessaan kiviseen ikkunareunukseen testatessaan roikkumismyyttiä.
 Adamin ja Jamien testatessa muropaketin ravitsevuutta hiirillä he huomasivat aamulla, että häkin kaksi hiirtä oli vaihtunut yön aikana yhdeksi isoksi. Toinen hiiristä oli nälissään syönyt toisen, ja koe leikattiin pois jaksosta.
 Myytinmurtajat yrittivät ampua tykinkuulan vesitynnyreiden läpi, mutta kuula kimposi kohti viereistä taloa, lävisti talon ja osui lopulta pakettiautoon. Tapauksessa ei loukkaantunut kukaan.

Myytinmurtajien tuotantokaudet

Katso myös
Järjen jättiläiset

Lähteet

Aiheesta muualla 

 Discovery Channel: MythBusters
 TV.com 
 MTV3: Myytinmurtajat

Seulonnan keskeiset artikkelit